قاضی محمد سدھوری



قاضی محمد سدھوری رحمۃ اللہ علیہ 
آپ جمیع علوم و فنون سے آراستہ پیراستہ تھے، خاص طور پر علوم اصول ( اصول حدیث واصول فقہ)پر آپ سند کا درجہ رکھتے تھے اس سلسلے میں ہر ایک آپ کی طرف اشارہ کرتا تھا، آپ حضرت قدوۃ الکبریٰ کے مخصوص خلفاء اور مخلص احباب میں سے تھے ،آپ کے مرید ہونے کا سبب یہ ہوا کہ جب حضرت قدوۃ الکبریٰ کو برا اور کھوڑا کے مریدوں کے پاس خاطر سے اس طرف روانہ ہوئے تو راستے میں قصبہ سدھور میں نزول اجلال فرمایا، قصبہ کے اہالی واکابر حضرت شیخ خیر الدین کے ہمراہ استقبال کے لیے آئے، ان میں قاضی محمد صاحب بھی اپنے تمام شاگردوں اور احباب کے ساتھ موجود تھے۔ جب حضرت قدوۃ الکبریٰ سے ملاقات ہوئی تو تلقین کے بعد آپ نے دریافت کیا کہ جناب قاضی صاحب آپنے تصوف و طریقت کا علم کس خانوادے سے حاصل کیا ہے ؟قاضی صاحب نے برجستہ جواب دیا کہ" حضرت مخدوم سے" یہ سن کر حضرت نے فرمایا خوب، بہت خوب ، پھرحضرت قدوۃ الکبریٰ نےتقریبا یہ کلمات فرمائے کہ جب حق تعالیٰ چاہتا ہے کہ کسی بندے کو صرف اختصاص سے مشرف فرمائے، تو اس کو توفیق عطا فرما دیتا ہے،ا ور وہ کسی صاحب دولت کے قدموں پر اپنا سر جھکا دیتا ہے یا خود کسی صاحبِ دولت ونعمت کو اس کے سر پر سایہ فگن کر دیتا ہے۔ پھرحضرت نے یہ اشعار پڑھے ؎

قطعہ
کسی کو را سعادت پیش آ ید
دریغ ازدی نباشد ہیچ نعمت

اگر تو فیق با شد ہمعنا نش
ببوسد او رکاب اہل حشمت

اگر مقصود با شد بر سر او
ہمائ از غیب آرد ظل دولت

ترجمہ :1۔جب کسی کو سعادت ملتی ہے تو اسے کسی نعمت کی کمی نہیں ہوتی۔2۔ جب اللہ تعالی کسی پر اپنی رحمت نازل کرنا چاہتا ہے تو اسے اہل حشمت کے قدموں میں ڈال دیتا ہے، 3۔ اگر اللہ کو منظور ہے تو ہما غیب سے دولت ونعمت کو اس کے سر پر سایہ فگن کر دیتا ہے۔
قاضی محمد صاحب بہت اصرار کرکے حضرت قدوۃ الکبریٰ کو اپنے مکان پر لے گئے اس صورت میں کہ حضرت کی پالکی کا ایک بازو وہ پکڑے ہوئے تھے اور دوسرا شیخ خیرالدین نے پکڑا ہوا تھا ،اس طرح حضرت قدوۃ الکبریٰ کو اپنے گھر تک لائے ،وہاں حضرت کی مہمان داری اور خدمت حد سے زیادہ بجا لائےاور حضرت کے ہمراہیوں کو بھی اپنی خدمت سےممنون بنایا۔ جب صبح ہوئی تو سعادت کادروازہ قاضی صاحب کے لیے واہوگیا ۔
حضرت قدوۃ الکبریٰ نے قاضی صاحب کو یاد فرمایا اور شرف ارادت سے سربلند کیا، طریقت کے تمام اسرار ابتدا سے انتہا تک ان کو تعلیم فرمائے۔ قاضی صاحب نے حضرت کی خدمت میں رہنا اختیار کیا اور جب حضرت نے سدھور سے قصبہ جا ئس شریف کو جانے کا قصد فرمایا تو قصبہ کے تمام خورد وکلاں حاضر خدمت ہو ئے اور سب نے شرف ارادت حاصل کیا ، آپ نے ان کی تربیت حضرت شیخ خیر الدین کے سپرد فرمائی اور خود قصبہ جائس روانہ ہو گئے۔
حضرت قاضی محمد صاحب قصبہ جا ئس تک حضرت کے محفہ کے ساتھ پا پیادہ آئے اور یہاں ایک مدت تک ریاضت اور مجاہدہ میں مصروف رہے اور خود کو حضرت کے التفات ظاہری و باطنی کے قابل بنا لیا اور تمام اسرار مصطفی صلی اللہ علیہ وسلم کے لیے خود کو اہل ثابت کر دیا ،تب آپ کو خرقۂ خلافت و اجازت کا شرف عطا ہوا۔لطائف اشرفیہ :ص: 633 تا 634۔